“ดาวโจนส์ฟิวเจอร์” พุ่งกว่า 500 จุด นลท.คาดหวังวีคซีนต้าน “โควิด-19” สำเร็จ
“ดาวโจนส์ฟิวเจอร์” พุ่งกว่า 500 จุด นลท.คาดหวังวีคซีนต้าน “โควิด-19” สำเร็จ
26 พ.ค. 2563

ผู้สื่อข่าวรายงานว่า ดัชนีดาวโจนส์ฟิวเจอร์พุ่งขึ้นกว่า 500 จุดในช่วงบ่ายนี้ เนื่องจากนักลงทุนยังขานรับรายงานข่าวที่ว่า โนวาแวกซ์ (Novavax) ซึ่งเป็นบริษัทพัฒนาวัคซีนรายใหญ่ของสหรัฐ ได้เริ่มทำการทดลองทางคลินิกเฟสแรกในการใช้วัคซีนต้านไวรัสโควิด-19
โดย ณ เวลา 13.28 น.ตามเวลาไทยในวันนี้ ดัชนีดาวโจนส์ฟิวเจอร์ พุ่งขึ้น 517 จุด หรือ 2.12% แตะที่ 24,941 จุด
ทั้งนี้ โนวาแวกซ์ได้ออกแถลงการณ์ระบุว่า ทางบริษัทได้เริ่มทำการทดลองทางคลินิกเฟสแรกในการใช้วัคซีน NVX-CoV2373 เพื่อต้านไวรัสโควิด-19 โดยคาดว่าจะสามารถทราบผลเบื้องต้นเกี่ยวกับความปลอดภัย และความสามารถในการกระตุ้นให้เกิดการตอบสนองทางภูมิคุ้มกัน (immunogenicity) จากการทดลองดังกล่าวในเดือนก.ค.นี้
โดย โนวาแวกซ์ ระบุว่า เมื่อการทดลองเฟสแรกเสร็จสิ้นสมบูรณ์แล้ว ทางบริษัทก็จะทำการทดลองเฟสที่ 2 ในหลายประเทศ ซึ่งรวมถึงสหรัฐอเมริกา โดยการทดลองในเฟสที่ 2 นั้น จะทำการประเมินเกี่ยวกับภูมิคุ้มกัน ความปลอดภัย และการลดการติดเชื้อโควิด-19 ในบุคคลหลากหลายช่วงอายุ
ทั้งนี้ ข่าวดังกล่าวช่วยให้นักลงทุนมีความหวังว่า การผลิตวัคซีนต้านไวรัสโควิด-19 จะประสบความสำเร็จในไม่ช้านี้